Taraba, Tomáš, podpredseda vlády SR a minister životného prostredia SR (2023-11-14):
Ďakujem veľmi pekne. Dámy a páni, takže v predošlom vystúpení som reagoval na kolegu pána predsedu KDH, myslím si, že každý to pochopil, takže začnem vami, pani Marcinková. Vaša hlavná politická činnosť je písať statusy o Romane Tabák, takže vôbec, vôbec mi nerobí problém to, že jaksi vy ani nechápete tomu, keď sa niečo napíše na Facebooku. Kapitola životného prostredia, dámy a páni, je rozdelená na tri časti. Sú tam krátkodobé, strednodobé a dlhodobé ciele. Krátkodobé ciele, aby sme si povedali, čo pred nami stojí, najaktuálnejší problém, ktorý zanechalo predošlé vedenie pod pánom Budajom, aplikovali takú zaujímavú prax na Slovensku, že chceli byť pápežskejší ako pápež. To bola celá politika životného prostredia. To znamená, že keď Európska únia rozhodla, že niečo má platiť v Európe v roku 2032 a prišiel sem pán Jano Budaj a on presadil zákon, že na Slovensku to bude platiť od roku 2024. Konkrétne sa napríklad hovorí o takzvanej mechanickej biologickej úprave komunálneho odpadu. Toto ste všetko vy zo SaS-ky veľmi srdečne podpisovali, ste to tu hlasovali. Takže, vážená pani Marcinková, ja vám poviem, čo ste vy taká kvalitne vzdelaná osoba spôsobili týmito hlasovaniami. Od 1. 1. 2024 ste všetkým slovenským samosprávam uvalili jeden kameň, a to je to, že majú aplikovať mechanickú biologickú úpravu komunálneho odpadu. Do dnešného dňa, pani Marcinková, sa do toho investovalo 120 miliónov euro a viete, aký je výsledok? Zavolajte pánovi Rybníčkovi, zavolajte 
ZMOS-u, zavolajte, postavte sa tu a povedzte, že toto ste vy sem priniesli, pretože mechanicko-biologická úprava znamená, aby ste mali predstavu, že sa zníži objem slovenského komunálneho odpadu približne o jednu tretinu a polovica Slovenska na to nevie byť, ani nie je pripravená a žiadajú teraz, aby sme aplikovali túto normu behom jedného mesiaca až od roku približne 2027. Teraz máte tú polovicu Slovenska, ktorá pripravená je a ktorá nás chce zažalovať za 120 miliónov investícií, ktoré bola, ktoré bola vyvolaná len preto, že ste zle pripravili zákony. Druhú vec, ktorú, pani Marcinková, ste vy tu SaS-kári podporili, bola, takzvaný zákon o environmentálnych záťažiach. Tento zákon skončil na Ústavnom súde a viete, čo ste s týmto zákonom vy SaS-kári tiež spôsobili? Spôsobili ste to, že na Slovensku sa zabránilo realizácii environmentálnych záťaží, pretože dali ste tam jednu vetu, a to stále hovoríme o krátkodobých opatreniach, ktoré musíme do konca tohto roku vyriešiť. Tá jedna veta hovorí, že za environmentálne záťaže sú zodpovední vlastníci pozemkov. Takže, dámy a páni, aj všetci podnikatelia, ktorí ste vždy volili SaS-ku, aby bolo jasné, čo spôsobili. Predstavte si, že vám komunisti skonfiškovali pozemky, po revolúcii vám ich vrátili a medzitým vám komunistický režim na tých vašich pozemkoch urobil environmentálnu záťaž. Podľa tuná pani Marcinkovej a SaS-ky za odstránenie tej environmentálnej záťaže tých toxických odpadov, za ktoré nemôžu vlastníci, ale niekto iný ich tam urobil, napríklad predošlý komunistický režim, tak podľa vašej novely majú za toto zaplatiť vlastníci pozemkov, aj keď s tým absolútne nič nemajú. Toto skončilo na Ústavnom súde, pretože však logika veci hovorí, že to je absolútne nerealizovateľné, ale títo lúmeni zo SaS-ky spôsobili týmto ešte druhú vec, ktorú budeme musieť odstrániť, a to je, že z Európskej únie oni nemajú problém čerpať peniaze, eurofondy na sanácie skládok a zároveň prijmú zákon, podľa ktorého za tie sanácie sú zodpovední vlastníci pozemkov. Viete, čo sa tomu hovorí? To je obyčajná schéma podvodu. Pretože z jednej strany si idete pýtať peniaze z Európskej únie na sanáciu a z druhej strany nútite vlastníkov za tú sanáciu zaplatiť druhýkrát. Takže, vážená pani Marcinková, miesto toho, aby ste sa vy venovali Romane Tabák, tak by ste si mohli vy v SaS sadnúť a zanalyzovať, za čo všetko ste tu hlasovali, pretože Európska únia, ak my do konca roka, a preto hovorím, že do konca roka budeme musieť toto riešiť, ak neodstránime túto nezrovnalosť, že chcete na tú istú vec čerpať z dvoch zdrojov peniaze, tak je ohrozená schéma, na základe ktorej my čerpáme eurofondy. Takže toto je druhý krátkodobý cieľ, ktorý v programovom vyhlásení vlády máme. Tretí, ktorý tam je, už som to spomenul niekoľkokrát, máme Vodné dielo Gabčíkovo, kde za posledných tri a pol roka, tri a pol roka sa nezrealizovalo verejné obstarávanie, aj keď bolo v podstate pripravené na nákup ôsmich turbín. Tie turbíny, ktoré generujú elektrickú energiu, ktorá je predaná dopredu, pretože tak to funguje, tak tieto turbíny, keby sa zajtra kúpili, bude to trvať päť až osem rokov, kým sa vymenia a inštalujú. Priemerná životnosť tých turbín bola daná na 75-tisíc motohodín, dneska najmladšia turbína, najmenej opotrebovaná má za sebou 95-tisíc motohodín. Tá druhá alebo tie posledné 135-tisíc. To znamená, všetky tie turbíny vo Vodnom diele Gabčíkovo – Nagymaros mali životnosť okolo desať rokov a presluhujú desať a viac rokov. Majú ešte presluhovať ďalších päť až osem rokov. Keď pôjdeme týmto štýlom, že by sme iba zajtra hneď spustili verejné obstarávanie, ktoré bude trvať tri roky, a potom ďalších päť až sedem rokov je celá inštalácia. Šesť firiem na svete vyrába tie turbíny, ktoré sú, takže toto máme v druhom, by som povedal, slede tých najkrátkodobejších výziev, ktoré pred nami stoja. Ďalšia výzva, ktorá pred nami stojí a ktorú veľmi jasne v programovom vyhlásení pomenovávam, je napríklad taký jav ako, že dlhé, dlhé roky sa nečerpali sedimenty zo slovenských riek, napríklad z našej najviac frekventovanej, využívanej rieke, to, to sú, to je Dunaj. Výsledok toho je, že Slovensko okrem toho, že už dnes čelí asi šestnástim infringementom z Európskej únie, tak ohrozujeme k dnešnému dňu v podstate plavbu lodí na slovenských riekach, pretože ten prietok vody na Slovensku je absolútne, by som povedal, najhorší zo všetkých tých štátov, cez ktoré Dunaj ide. To znamená, pred nami dnes stojí otázka, aby sme tieto veci dokázali robiť, ľudovo povedané, vo vlastnej réžii, aby sme, mojím cieľom je, aby to nerobili externé firmy, pretože už tam bola rozbehnutá nejaká súťaž, výsledkom ktorej malo byť, že za 100, 120 miliónov by sa to robilo. Verím, že sa to dá robiť oveľa, oveľa lacnejšie, ak to zveríme štátnemu podniku SVP, čo je v podstate Slovenský vodohospodársky podnik. No a Slovenský vodohospodársky podnik, pani Marcinková, keby ste boli zo SaS-ky takí veľkí ekonómovia, tak by ste boli na to dávno došli, že za tie tri roky, čo ste vládli, tak ten podnik bol nastavený tak, aby bol permanentne v deficite, v permanentnej strate, pretože tam sú také úžasné veci, ako napríklad, že SVP dodáva úžitkovú a podzemnú vodu, ale nedostáva za to zaplatené, za to dostáva zaplatené Envirofond. To znamená, toto nie je nič iné, ako cielená likvidácia štátneho podniku, keď dodáva nejakú službu a za tú službu nedostane zaplatené. Takže toto je ďalšia vec. Potom k tomu statusu, ktorý ste očividne nepochopili, ale ja sa vám vôbec nedivím, pretože celá vaša politická práca je postavená na tom, že vy sa tu tak hrajkáte na takú utrápenú odjakživa, ešte keď sme boli v opozícii, vám tu, vám tu údajne niekto bránil pomaly dojčiť dieťa, vám stále niekto bránil tu niečo ako matke, nikto tu žiaden problém nikdy nemal, furt len vy sa nechávate ľutovať, tak vám chcem povedať, pani Marcinková, že ten status vy ste nepochopili. To, čo ja som napísal, že plán obnovy, a to vaša najväčšia expertka na právo a spravodlivosť pani Kolíková, keď som pred asi pol rokom za ňou došiel a opýtal sa jej tu, v tomto pléne, že či vie, či plán obnovy je pôžička a nie dar, tak ona mi povedala, že nemám pravdu. Takí vy ste odborníci, a preto ma absolútne neprekvapilo, že táto vaša expertka už doteraz v podstate to, čo presadila asi tri alebo štyri zmeny vo svojej, vo svojej práci, tak Európska únia v júli, keď sem prišla na posudzovanie právneho štátu, tak tri vytkla práve tej vašej expertke, že v tom má v podstate prsty ona. Veci, ktoré máme my odstrániť, boli všetky veci, ktoré ona presadila. Tak aby ste teda vedeli, ten, takzvaná tá zonácia, ktorá prebehla štýlom takým, že napríklad na Muránskej planine ste nechali kone, ale zobrali ste infraštruktúru pre tie kone, tak tá zonácia prebehla tak, že dnes máte javy ako napríklad, že pustia sa paraglajdisti z kopca niekde pri intraviláne mesta a čaká ich tam enviropolícia, pretože vy ste dostali chuť na reformu takých národných parkov takým štýlom, že ste len začali rozširovať zóny národných parkov, ale nerozširovali ste to jadro, ktoré je bez zásahu, pretože to je to komplikovanejšie. A viete, čomu ste sa zaviazali v tom vašom, v tej vašej reforme národných parkov? Obyčajnému, sprostému, realitnému biznisu, jak to urobila vaša pani expertka na justíciu. Celá reforma, justičná, nie je nič iné, ako jeden primitívny, realitný biznis v Bratislave, ktorého výsledok je dneska to, že máte nahádzané tie súdne rozhodnutia, tie súdne prípady v krabiciach a potuluje sa to tam kadekde po chodbách. Toto je vaša reforma podľa SaS-ky. Toto isté ste išli urobiť v národných parkoch. Dámy a páni, viete, o čom je reforma národných parkov podľa týchto ľudí? O tom, že sa tam skupovali pozemky za 0,001 eura a v pláne obnovy ste vyčlenili 65 miliónov euro, aby štát odkúpil tie pozemky. Ja sa vás pýtam, keď je pozemok v piatej zóne chránenej zóny v národnom parku, na čo vám je, aby ste vlastnili tie pozemky? To je obyčajný, špinavý, realitný biznis a v piatok, áno, som sedel so šéfom, ktorý je zodpovedný za plán obnovy, s pánom Kmecom a dohodli sme sa, že my tento realitný biznis vám robiť nebudeme. Takže vy, čo ste si tam ponakupovali tie pozemky za 0,0 nič, ja vám to neodkúpim, pretože to nepotrebujeme. Keď my zo zákona raz zadefinujeme, že to je piata zóna ochrany, kde je úplne ukradnuté, či to vlastní súkromník alebo štát, štát nemá dôvod to vlastniť a radšej premiestnite peniaze do toho, aby sa tu, áno, ako vy hovoríte, kanalizovali aj rómske osady, aby sa kanalizovalo čokoľvek, áno, takáto bude politika životného prostredia. No a potom, pokiaľ ide o ďalšie veci, máte tam strednodobý rozmer. Strednodobý rozmer je napríklad o tom, aby sme prišli, áno, s novou environmentálnou štúdiou, procesom posudzovania EIA. Počuli ste nejaký hoax, že ja som zastavil vydávanie EIA. To, čo sa udialo, že sa tam menila pani, ktorá mala na starosti EIA, potrebovala si zmeniť podpisový certifikát, to je celé. Viete, v akom stave bola, je podpisovanie EIA? Viem vám sem doniesť šanón, šanón desiatok prípadov, kedy je EIA po desať a viac mesiacov po termíne, čo mala byť vydaná, každý jeden deň dostávame listy na ministerstvo životného prostredia, kde nás žalujú, ak to nevydáte, alebo ak sa nevyjadríte, taký milión, onaký milión, takto sa vydávala tu EIA, pretože celé to ministerstvo bolo plné aktivistov, ktorí celý život robili napríklad to, že sú a priori postavení proti tomu, aby sa tu, ja neviem, stavali diaľnice a oni tam vydávali, oni mali byť zodpovední za vydávanie EIA na vydávanie povolení na diaľnice, tak si viete predstaviť, jak to vyzeralo. Všetky projekty tu stáli, všetky! To znamená, že, áno, environmentálna štúdia sa bude robiť podľa smerníc Európskej únie, ale nebude sa robiť nad jej rámec, preto som dal urobiť analýzu toho zákona, aby bol úplne v súlade s normami Európskej únie. Viete, čo ste vy tu len rozprávali o nejakej ochrane prírody. Viete, jak to vyzeralo? Vyzerá to tak, že dnes nás kontaktujú najväčší investori na Slovensku, ktorí hrozia odchodom, pretože ste ich zaviazali tým, aby spracovávali odpad v spaľovniach alebo ekologickým spôsobom, len ste ich nepostavili. Vy ste zabudli postaviť spaľovne! Vy im tu len dávate, že od 1. 1. 2024 toto-tamto. Dnes, keď zoberiete celý priemyselný odpad, komunálny, ktorý má ísť do spaľovní, tak zahltíte, tretina toho odpadu sa spáli, zahltí všetky spaľovne a nemáte ďalej čo s tým odpadom robiť. Viete, ako vyzerajú tie vaše projekty, ako je Vrakuňa? Choďte sa opýtať do Vrakune, jak tam ste to celé zmanažovali. Vypísali ste súťaž na čistenie Vrakune, zabudli ste ale vypísať eurofondovú výzvu na to. Dneska chodia tie firmy a pýtajú sa, dobre, čo máme robiť? Z čoho to bude zaplatené? Takto ste tu vy manažovali a viete, čo je to najkrajšie? V čase núdzového stavu ste nemali problém sem dôjsť s tým, s obyčajnou, čo som aj nazval zlodejinou, ktoré sa volá recyklácia zálohových fliaš. Ja som s tými ľuďmi už bol, povedal som im všetky výčitky k tomu systému, vy ste to tu presadili v čase núdzového stavu v skrátenom legislatívnom konaní, takže vy ma tu nepoučujte, ako má vyzerať nejaká odborná politika a všetky tie námietky, ktoré tomu zálohovému systému som vytkol od A po Z, budú pretavené do zmeny logiky fungovania toho systému. Pokiaľ ide o nejaké dlhodobé, by som povedal, vízie, tie sú úplne jasné. Slovenská republika, našťastie, vie splniť všetky emisné normy, ku ktorým sme sa zaviazali, takže chcem vás ubezpečiť, všetky míľniky, ku ktorým sme sa zaviazali, tak tie míľniky my dodržíme. Áno, my nebudeme ohrozovať žiadne eurofondy, ale nepôjdu na váš realitný biznis, nech je kohokoľvek. Výsledok tohoto bude, pretavíme a budeme prehodnocovať plán obnovy, aby fungoval tak, že sa budú podporovať len zmysluplné projekty, ktoré pomôžu životnému prostrediu a ktoré pomôžu tomu, aby sa normálne na Slovensku žilo aj na tom vidieku. Ďakujem pekne. (Potlesk.)